**CPI: Αύξηση Εσόδων και Κερδοφορίας**

Αθήνα 31 Οκτωβρίου 2024 (EXAE: ΣΠΙ, RIC: CPIr.AT, Bloomberg: CPI.GA)

Βασικά στοιχεία των αποτελεσμάτων

Η εταιρεία παρουσίασε σημαντική αύξηση 8,7% στα έσοδα της οικονομικής χρονιάς που έκλεισε στις 30 Ιουνίου 2024, τα οποία διαμορφώθηκαν στα 20,28 εκ. ευρώ έναντι 18,65 εκ. ευρώ την αντίστοιχη περυσινή περίοδο με την συμμετοχή των υπηρεσιών στα έσοδα να αυξάνεται στο 24%.

Τα κέρδη προ φόρων, χρηματοδοτικών, επενδυτικών αποτελεσμάτων και αποσβέσεων (EBITDA) σημείωσαν επίσης σημαντική αύξηση 19% και διαμορφώθηκαν στα 841 χιλ. ευρώ. Η αύξηση του EBITDA ήρθε ως αποτέλεσμα των αυξημένων πωλήσεων και του συνολικού μικτού κέρδους.

Αυξημένη είναι και η τελική κερδοφορία της εταιρείας με τα κέρδη προ φόρων να ανέρχονται στις 94 χιλ. ευρώ από ζημιές 84 χιλ. ευρώ και τα κέρδη μετά φόρων σε 62 χιλ. ευρώ από ζημιές 99 χιλ. ευρώ.

Σχολιάζοντας τα αποτελέσματα, ο Διευθύνων Σύμβουλος της CPI Άρης Παπαθάνος, ανέφερε: «Συνεχίζουμε την ανοδική μας πορεία υλοποιώντας πολύ σημαντικά έργα σε Ιδιωτικό και Δημόσιο Τομέα. Παράλληλα, πραγματοποιούμε μεγάλη επένδυση στον μετασχηματισμό του οργανισμού σε θέματα κουλτούρας, ψηφιοποίησης διαδικασιών και βελτίωσης της αποτελεσματικότητας μας. Πιστεύω πως οι επενδύσεις που κάνουμε θα έχουν θετικό αντίκτυπο στα αποτελέσματά μας τόσο βραχυπρόθεσμα όσο και μακροπρόθεσμα»

H CPI προσφέρει προϊόντα, λύσεις και υπηρεσίες στις επιχειρήσεις με στόχο τη βελτίωση της αποτελεσματικότητας και της ροής εργασιών. Οι λύσεις που διαθέτει, απευθύνονται στις αγορές της Εκτύπωσης και Ψηφιοποίησης, της Εποπτείας και Ασφάλειας, της Λιανικής και Τιμολόγησης (Φορολογικοί μηχανισμοί, e-invoicing, Point Of Sale) και της Εκπαίδευσης (Interactive Boards, Projectors). Παράλληλα, η CPI προσφέρει υπηρεσίες outsourcing όπως Διαχείριση Εκτυπώσεων και Ψηφιοποίηση Εγγράφων, έχοντας πολύ μεγάλο αριθμό συμβολαίων, καθώς και Υπηρεσίες Υποστήριξης σε μεγάλους Διεθνείς και Ελληνικούς Οργανισμούς παρέχοντας υπηρεσίες βάσει SLA (Service Level Agreement) ή υλοποιώντας projects για λογαριασμό τους.